**Katheryn Elizabeth Hudson** (\* 25. október 1984, Santa Barbara, Kalifornia, Spojené štáty), známa skôr pod umeleckým menom **Katy Perry**, je americká speváčka a skladateľka. 

V detstve spievala v kostole, a tak sa v období dospievania usilovala o gospelovú kariéru. Podpísala zmluvu s Red Hill Records a v roku 2001 vydala svoj debutový album *Katy Hudson*, ktorý však bol komerčne neúspešný. Nasledujúci rok sa presťahovala do Los Angeles, aby sa pustila do svetskej hudby po tom, ako Red Hill ukončilo prevádzku. Podpísala zmluvy s vydavateľstvami The Island Def Jam Music Group a Columbia Records, ale jej kariéra sa nevyvíjala priaznivo. Nakoniec v apríli 2007 podpísala zmluvu s Capitol Records. 

Katy sa preslávila v roku 2008 po vydaní singlu „I Kissed a Girl" – ktorý vzbudil polemiku pre svoju homosexuálnu tematiku – a singlu „Hot n Cold", ktoré sú z jej druhého albumu *One of the Boys*. Jej tretí album *Teenage Dream* (2010) obsahuje niekoľko najvyššie umiestnených singlov v rebríčku *Billboard* Hot 100, ako sú „California Gurls", „Teenage Dream", „Firework", „E.T." a „Last Friday Night (T.G.I.F.)". Ďalším singlom je aj „The One That Got Away", ktorý sa umiestnil na 3. priečke. Tento album sa stal prvým albumom od umelkyne, ktorá mala 5 piesní číslo jeden v rebríčku *Billboard* Hot 100, a celkovo druhým za albumom *Bad* od Michaela Jacksona. V marci 2012 znovu vydala tento album ako *Teenage Dream: The Complete Confection*, s ďalšími dvoma singlami „Part of Me" a „Wide Awake". 

V roku 2013 vydala svoj štvrtý album s názvom *Prism*, ktorý bol ovplyvnený žánrami pop a dance. Stala sa prvou z umelcov, ktorý dosiahol miliardu pozretí na Vevo na viacerých videách, a to konkrétne na „Roar" a „Dark Horse". Svoj piaty štúdiový album *Witness* vydala v roku 2017 a stal sa jej tretím albumom číslo jeden v americkom rebríčku *Billboard* 200. 28. augusta 2020 vydala svoj šiesty štúdiový album *Smile*.

Perry je držiteľkou niekoľkých ocenení, vrátane štyroch Guinnessových svetových rekordov, a v rokoch 2011 – 2015 ju magazín *Forbes* zahrnul na zoznam „Najpočúvanejších žien v hudbe". Počas svojej kariéry predala 11 miliónov albumov a 81 miliónov singlov. Vytvorila aj vlastné parfumy Purr, Meow! a Killer Queen. V roku 2012 vydala autobiografický dokument s názvom *Katy Perry: Part of Me*, v ktorom hovorí o svojom živote ako o umelkyni a o manželstve s anglickým hercom Russellom Brandom.

Život a kariéra
---------------

### 1984 – 1998: Detstvo

Katheryn Elizabeth Hudson sa narodila v Santa Barbare v Kalifornii pastorom Mauriceovi Keithovi Hudsonovi a Mary Christine Perry. Obaja jej rodičia sú „znovuzrodení" kresťania, pretože sa obrátili k Bohu po „divokej mladosti". Katy má anglické, nemecké, írske a portugalské korene. Z matkinej strany je neterou filmového režiséra Franka Perryho. Má mladšieho brata Davida, ktorý je spevák, a staršiu sestru Angelu. Od 3 do 11 rokov sa Katy často sťahovala po celej krajine, keďže jej rodina bola preraďovaná do rôznych cirkevných zborov, no neskôr sa znovu usadili v Santa Barbare. Počas detstva navštevovala cirkevné školy a tábory vrátane Paradise Valley Christian School v Arizone a Santa Barbara Christian School v Kalifornii. Jej rodina musela finančne vyžiť z mála, občas preto využívali poukážky na jedlo a jedli z potravinovej banky, ktorá bola určená na nakŕmenie zhromaždenia v zbore jej rodičov.

Katy počúvala predovšetkým gospelovú hudbu, pretože jej rodina sa ju snažila odradiť od svetskej hudby. Populárnu hudbu objavila z CD, ktoré si prepašovala od priateľov. Katy uviedla: *„Modlím sa celý čas – pre sebaovládanie, pre pokoru."* Popri svojej sestre Angele začala cvičiť spev na sestriných kazetách. Vystupovala pred svojimi rodičmi, ktorí usúdili, že by mala chodiť na hodiny spevu. Začala cvičiť od 9 rokov a do 17 spievala v kostole. V 13 rokoch prvýkrát dostala na narodeniny gitaru a verejne vystupovala s piesňami, ktoré sama zložila. Snažila sa byť „tak trošku typickým kalifornským dievčaťom". Kým vyrastala, začala s korčuľovaním, skateboardovaním a surfovaním. Jej brat David ju počas jej dospievania opísal ako divošku. Chodila na hodiny tanca a učila sa swing, Lindy Hop a jitterbug. 

### 1999 – 2006: Začiatky kariéry

Počas prvého ročníka na strednej škole splnila požiadavky General Educational Development (GED) a vo veku 15 rokov opustila školu Dos Pueblos High School, aby sa mohla venovať hudobnej kariére. Krátko študovala taliansku operu na Music Academy of the West v Santa Barbare. Jej spev pritiahol pozornosť rockových umelcov Steva Thomasa a Jennifer Knapp, ktorí jej pomohli zlepšovať zručnosti písania. V Nashville začala nahrávať demonahrávky a učila sa písať piesne a hrať na gitaru. Po podpísaní zmluvy s Red Hill Records vydala svoj debutový gospelový album s názvom *Katy Hudson*. Album vyšiel 6. marca 2001 a Katy sa pripojila k turné The Strangely Normal Tour s cieľom podporiť album. *Katy Hudson* mal pozitívny ohlas u kritikov, ale bol komerčne neúspešný a predalo sa odhadovaných 200 kusov; v decembri vydavateľstvo stoplo predaj. Katy prešla z gospelu na svetskú hudbu, začala spolupracovať s producentom Glenom Ballardom a v 17 rokoch sa presťahovala do Los Angeles. V roku 2003 krátko vystupovala pod menom Katheryn Perry, aby nedošlo k zámene s herečkou Kate Hudson. Neskôr prijala umelecké meno Katy Perry, pričom využila dievčenské meno svojej matky. 

V roku 2004 Katy podpísala zmluvu s Ballardovým vydavateľstvom Java, ktoré bolo potom spojené s The Island Def Jam Music Group. Začala pracovať na sólo nahrávke, ale tá bola odložená, keď vydavateľstvo Java skončilo. Ballard potom predstavil Katy Timovi Devineovi, A&R manažérovi Columbia Records, a podpísala zmluvu ako sólová umelkyňa. Počas nasledujúcich dvoch rokov písala a nahrávala materiál pre svoj debut a spolupracovala s textármi ako Desmond Child, Greg Wells, Butch Walker, Scott Cutler/Anne Previn, The Matrix, Kara DioGuardi, Max Martin a Dr. Luke. V roku 2006 Katy vyhodili z Columbia Records, krátko predtým, ako mal byť vydaný jej album. Potom pracovala v nezávislej A&R spoločnosti Taxi Music. 

Katy mala pred svojím prelomom menšie úspechy. Pieseň „Simple", ktorú nahrala s Ballardom, sa objavila na soundtracku k filmu *Sesterstvo putovných nohavíc* (2005). Poskytovala aj sprievodné vokály v piesni „Old Habits Die Hard" od Micka Jaggera, ktorá v roku 2005 vyhrala ocenenie Zlatý glóbus za najlepšiu filmovú pieseň. V septembri 2004 magazín *Blender* vymenoval Katy za „The Next Big Thing". Nahrala zadné vokály v piesni „Goodbye for Now" od P.O.D. a v roku 2006 sa objavila aj na konci videoklipu k tejto piesni. V tom roku sa tiež objavila vo videolipe „Learn to Fly" od Carbon Leaf a zahrala si aj vo videoklipe k piesni „Cupid's Chokehold" od skupiny Gym Class Heroes. Vtedy chodila s hlavným spevákom z tejto skupiny, Traviem McCoyom.

Katy Perry bola súčasťou Warped Tour (2008)
### 2007 – 2009: Prelom s *One of the Boys*

Po odchode z „Columbia Records" Angelica Cob-Baehler, vtedy reklamná manažérka vydavateľstva, priniesla Katine demonahrávky predsedovi Virgin Records, Jasonovi Flomovi. Flom bol presvedčený, že by mohla preraziť ako hviezda, a v apríli 2007 ju podpísal do Capitol Records. Vydavateľstvo zariadilo, aby mohla spolupracovať s Dr. Luke. Katy a Dr. Luke napísali piesne „I Kissed a Girl" a „Hot n Cold" pre jej druhý album *One of the Boys*. Kampaň sa začala v novembri 2007 vydaním videoklipu k piesni „Ur So Gay", ktorého cieľom bolo uviesť ju na hudobný trh. Digitálny EP pod vedením „Ur So Gay" bol neskôr vydaný, aby vyvolal záujem. Madonna pomohla propagovať túto pieseň tým, že ju pochválila v rádio šou *JohnJay & Rich* v apríli 2008 a nazvala ju svojou „obľúbenou piesňou".

28. apríla 2008 Katy vydala svoj prvý singel pod vydavateľstvom Capitol, „I Kissed a Girl", ako hlavný singel z albumu *One of the Boys*. Singel dosiahol číslo jeden v rebríčku *Billboard* Hot 100. *One of the Boys* vyšiel 17. júna a stretol sa so zmiešanými reakciami kritikov. Dosiahol číslo 9 v rebríčku *Billboard* 200. Singel „Hot n Cold" bol vydaný v septembri a stal sa druhým úspešným singlom z albumu. Dosiahol číslo 3 v rebríčku *Billboard* Hot 100, bol však na prvých priečkach v Nemecku, Kanade, Holandsku a Rakúsku. Ďalšie single „Thinking of You" a „Waking Up in Vegas" boli vydané v roku 2009 a dostali sa do top 30 v Hot 100.

Po ukončení Warped Tour 2008 Katy moderovala MTV Europe Music Awards v novembri 2008, kde vyhrala cenu za „Best New Act". Pustila sa do vlastného svetového turné s názvom Hello Katy Tour, ktoré trvalo od januára do novembra 2009. 4. augusta 2009 bola predskokankou skupiny No Doubt na ich Summer Tour 2009. Katy moderovala aj MTV Europe Music Awards v novembri 2009 a stala sa prvou osobou, ktorá moderovala dve po sebe idúce šou. 22. júla 2009 nahrala živý album s názvom *MTV Unplugged*, ktorý zahŕňal akustické vystúpenia piatich piesní z albumu *One of the Boys*, ako aj nové piesne „Brick by Brick" a „Hackensack". Tento album vyšiel 17. novembra 2009. Katy sa tiež objavila na dvoch singloch s inými umelcami; v septembri 2009 spolupracovala na remixe piesne „Starstrukk" od skupiny 3OH!3 a na duete s Timbalandom „If We Ever Meet Again" z jeho albumu *Shock Value II*, v januári 2010. *Guinness World Records* ju uznal v edícii 2010 za „Najlepší štart na ženskej umelkyne na americkom digitálnom rebríčku", keďže predala viac ako dva milióny digitálnych kópií.

„I Kissed a Girl" vyvolal spor medzi náboženskými skupinami a LGBT skupinami. Jedni kritizovali homosexuálnu tematiku, zatiaľ čo ju druhí obviňovali z používania bi-zvedavosti s cieľom zvýšiť predajnosť nahrávky. V reakcii na špekulácie, že jej rodičia sú proti jej hudbe a kariére, sa vyjadrila pre MTV, že nemajú žiaden problém s jej úspechom. V decembri 2008 sa skončil jej vzťah s McCoyom a Katy stretla svojho budúceho manžela Russella Branda na letnom turné v roku 2009, kde natáčala medailónik pre jeho film *Dostaň ho tam! (Get Him to the Greek)*. Scéna, kde sa bozkávali, sa neobjavila vo filme. Začali spolu chodiť po tom, čo ho znovu stretla v septembri na MTV Video Music Awards 2009. Zasnúbili sa 31. decembra 2009, počas dovolenky v Radžastane v Indii.

### 2010 – 2012: *Teenage Dream* a manželstvo

Po tom, ako bola hosťom v porotcovskom kresle v *American Idol*, 7. mája 2010 vydala singel „California Gurls" v spolupráci s rapperom Snoop Doggom. Singel bol vedúci singel jej tretieho štúdiového albumu, *Teenage Dream* a v júni dosiahol číslo jeden v rebríčku *Billboard* Hot 100. Tiež bola hosťom ako porotkyňa v *The X Factor* UK, predtým ako vydala druhý singel albumu s rovnomenným názvom „Teenage Dream". Singel „Teenage Dream" dosiahol v septembri číslo jeden v rebríčku *Billboard.* Album *Teenage Dream* vyšiel 24. augusta 2010 a debutoval na prvej priečke *Billboard* 200. Dostal zmiešané recenzie od kritikov a odvtedy sa predalo cez 5,7 miliónov kópií. V októbri bola pieseň „Firework" vydaná ako tretí singel albumu. Singel sa stal treťou po sebe idúcou piesňou z albumu na prvej priečke Hot 100. Odvtedy bola táto pieseň 9x certifikovaná platinou v Spojených štátoch.

Zremixovaná verzia piesne „E.T". v spolupráci s rapperom Kanye Westom bola 16. februára 2011 vydaná ako štvrtý singel z albumu *Teenage Dream.* Pieseň si držala prvenstvo v rebríčku Hot 100 5 týždňov, a tým sa stal album *Teenage Dream* deviatym albumom v histórii, ktorý mal 4 single číslo jeden v Hot 100. „Last Friday Night (T.G.I.F.)" v júni nasledoval ako piaty singel a Katy sa stala prvou ženou, ktorá mala z jedného albumu 5 singlov na prvej priečke v Hot 100, a tiež sa stala druhým umelcom po Michaelovi Jacksonovi s jeho albumom *Bad*. Vďaka tomuto rekordu v novembri 2011 obdržala honorár American Music Award a *Guinness World Record* 2013. V septembri spravila ďalší rekord a to taký, že sa stala prvým umelcom čo strávil 69 týždňov nepretržite v top 10 v rebríčku Hot 100. V októbri bola pieseň „The One That Got Away" vydaná ako šiesty singel albumu. Pieseň dosiahla číslo 3 v Hot 100 a číslo 2 v Kanade. 13. februára vydal Capitol vedúci singel „Part of Me" z albumu *Teenage Dream: The Complete Confection*, ktorý debutoval na prvej priečke Hot 100 a stal sa Katyiným siedmym singlom na vrchole rebríčku. Album *Teenage Dream: The Complete Confection* bol vydaný 23 marca 2012. Pieseň "Wide Awake" bola 22. mája vydaná ako druhý singel tohto znovu-vydaného albumu. Dosiahla v Hot 100 číslo dva a v Kanade a na Novom Zélande číslo jeden.

Katyino turné California Dreams zarobilo cez 59 miliónov dolárov. 
Katy odštartovala jej druhé turné s názvom California Dreams Tour, pre podporu albumu *Teenage Dream.* Trvalo od februára 2011 do januára 2012. Turné zarobilo cez 59 miliónov dolárov a vyhralo ocenenie „Best Live Act" na MTV Europe Music Awards 2011. 23. septembra 2011 vystupovala na otváracom dni festivalu Rock in Rio 2011 spolu s Eltonom Johnom, Claudiou Leitte a Rihannou. V decembri 2010 hrala priateľku Moa Szyslaka na živej akcii pre vianočnú epizódu *Simpsonovcov* s názvom „The Fight Before Christmas". Vo februári 2011 sa objavila ako hosť v seriáli *Ako som spoznal vašu mamu*, v epizóde „Oh Honey", kde stvárnila ženu známu ako Honey. Za túto rolu vyhrala v januári 2012 cenu na People's Choice Awards v kategórii „Favorite TV Guest Star". Katy prepožičala svoj hlas Šmolinke v rodinnom 3D filme *Šmolkovia*. Film bol finančne úspešný, ale dostal negatívne recenzie od kritikov. V marci 2012 si zahrala bezpečnostnú strážkyňu Rikki v epizóde „Single White Female Role Model" seriálu *Raising Hope.* 5. júla 2012 vydala svoj autobiografický dokument s názvom *Katy Perry: Part of Me.* Film obdržal pozitívnu kritiku a zarobil 32,7 miliónov dolárov. 

Katy sa pustila do podnikania, keď v novembri 2010 vydala svoj prvý parfum Purr. Jej ďalší bol Meow!, ktorý vyšiel v decembri 2011. Electronic Arts prijal Katy aby podporovala ich nový datadisk hry The Sims 3 s názvom *The Sims 3: Showtime.* Katy má aj vlastnú kolekciu s názvom *The Sims 3: Sladké radosti Katy Perry,* ktorá obsahuje jej vlastné účesy, oblečenie a iné.

Magazín *Forbes* ju umiestnil na 3. miesto zoznamu „Najlepšie zarábajúcich žien v hudbe" v roku 2011 so zárobkom 44 miliónov dolárov a v roku 2012 na piate miesto so 45 miliónmi. *Billboard* ju menoval „Woman of the Year" na rok 2012. 

23. októbra 2010 sa vydala za Russella Branda počas tradičnej hinduistickej ceremónie neďaleko národného parku Ranthambhore tiger sanctuary v Radžastane. Brand 30. decembra 2011 oznámil, že sa rozviedli po 14 mesiacoch manželstva. Katy neskôr uviedla, že mali problémy s plánmi v jej kariére a jeho túžba mať deti skôr, ako bola ona pripravená, viedli ku koncu ich manželstva. Tiež povedala, že Brand s ňou už nikdy neprehovoril, po tom, čo jej poslal správu, že sa s ňou rozviedol, zatiaľ čo Brand hovoril, že dôvodom rozvodu bol jej komerčný úspech a neochota zapájať sa do aktivizmu. Katy bola spočiatku z ich rozvodu rozrušená a povedala, že premýšľala nad samovraždou. Po ich konci manželstva v roku 2012, začala chodiť so spevákom Johnom Mayerom.

### 2013 – 2015: *Prism* a Super Bowl XLIX halftime show

Katyino vystúpenie počas turné The Prismatic World Tour v júli 2014.
V novembri 2012, začala Katy pracovať na svojom štvrtom albume s názvom *Prism*. Pre *Billboard* povedala: *„Presne viem, čo chcem nahrať ako ďalšie. Poznám, akú techniku, farbu a tón chcem použiť a nikdy neviem, aký typ turné bude nasledovať. Budem veľmi vďačná, ak sa vízie, ktoré mám v hlave, stanú skutočnosťou."* Katy počas MTV Video Music Awards 2013 uviedla, že zmenila smer albumu po tom, čo si prešla obdobím zmeny seba-zmýšľania. Uviedla: *„Cítim sa veľmi hranolová" (angl. prismatic)*, čo inšpirovalo názov jej nového albumu. Pieseň „Roar" bola 10 augusta 2013 vydaná ako prvý singel albumu *Prism*. Singel dosiahol číslo jeden v rebríčku *Billboard* Hot 100. „Unconditionally" sa stal druhým singlom a vyšiel 16. októbra 2013. Dosiahol číslo 14 v Spojených štátoch.

Album *Prism* vyšiel 18. októbra 2013 a debutoval na prvej priečke *Billboard* 200. O štyri dni neskôr Katy vystupovala s piesňami z nového albumu v divadle iHeartRadio v Los Angeles. „Dark Horse" sa stal tretím singlom albumu a bol vydaný 17. decembra 2013. Tiež sa stal jej deviatym singlom číslo jeden. V roku 2014 vydala štvrtý a piaty singel a to „Birthday", a „This Is How We Do". Dostali sa do top 25 v Hot 100. Pred ukončením vzťahu s Johnom Mayerom vo februári 2014, nahrala a napísala spolu s ním duet „Who You Love", pre jeho album *Paradise Valley*. Pieseň vyšla 12. augusta 2013. Katyino tretie turné s názvom The Prismatic World Tour, začalo v máji 2014 a skončilo v októbri 2014, počas ktorého odohrala v Európe veľa koncertov, vrátane Bratislavy. Tiež 27. septembra 2015 vystupovala na festivale Rock in Rio.

23. novembra 2014, NFL oznámila, že bude Katy vystupovať na Super Bowl XLIX halftime show, 1. februára 2015. Lenny Kravitz a Missy Elliott boli špeciálnymi hosťami tejto šou. O dva dni neskôr bolo oznámené, že sa Katy znovu zapísala do *Guinness World Records*, pretože jej vystúpenie sledovalo 118,5 miliónov divákov v Spojených štátoch a tým sa táto šou stala najsledovanejšou v histórii Super Bowlu. Sledovanosť vystúpenia bola vyššia ako samotnej hry, ktorú sledovalo len 114,4 miliónov divákov.

17. júna 2014 oznámila, že založila vlastné vydavateľstvo pod Capitol Records, s názvom Metamorphosis Music. Ferras sa stal prvým umelcom, ktorý podpísal zmluvu s jej vydavateľstvom a Katy sa stala výkonnou producentkou jeho EP, na ktorý s ním tiež nahrala duet. Obsadila siedmu priečku v zozname „Najlepšie zarábajúcich žien v hudbe" v roku 2013, s jej 39 miliónmi. V roku 2014 obsadila piatu priečku so 40 miliónmi dolárov a v roku 2015 sa vyšvihla na prvé miesto so zárobkom 135 miliónov a tiež sa stala „Svetovo najlepšie plateným umelcom".

31. júla 2013 bola v kinách premiéra druhej časti filmu *Šmolkovia*, kde Katy znovu nadabovala postavu Šmolinky. V auguste 2013 vydala svoj ďalší parfum s názvom Killer Queen. V júni 2015 sa Katy objavila v medailóniku k Madonninej piesni „Bitch I'm Madonna". V októbri oznámila, že pracuje na mobilne hre s názvom *Katy Perry Pop*, ktorú opísala ako „najzábavnejší, najfarebnejší svet, ktorý pomáha sprevádzať tvoje hudobné sny."

### 2016 – 2018: *Witness* a *American Idol*

Perry s fanúšikmi v Sydney, jún 2017
V máji 2016 potvrdila, že pracuje na novej hudbe. Nahrala hymnu s názvom „Rise", pre Letné Olympijské hry 2016, ktorá vyšla 14. júla 2016. Katy sa rozhodla vydať ju ako samostatnú skladbu, nie ako súčasť nového albumu: „pretože viac, ako inokedy, teraz je potrebné náš svet zjednotiť." Skladba debutovala na prvej priečke v Austrálii a v USA sa umiestnila na jedenástom mieste.

V auguste 2016 Katy uviedla, že sa snažila vytvoriť materiál, „ktorý zbližuje a inšpiruje". Ryanovi Seacrestovi povedala, že sa so svojim piatym albumom „neponáhľa" a že sa „veľmi baví, experimentuje a skúša rozdielnych producentov, spolupráce a štýly". 10. februára 2017 vydala singel z nového albumu s názvom „Chained to the Rhythm", na ktorom spolupracovala so Skipom Marleyom. Singel sa umiestnil na prvej priečke v Maďarsku a na čísle štyri v Spojených štátoch. Druhý singel „Bon Appétit" v spolupráci so skupinou Migos vyšiel 28. apríla 2017. Album s názvom *Witness* vydala 9. júna 2017, bol ohodnotený zmiešanými recenziami a debutoval na prvej priečke v Spojených štátoch. Ako sprievod k vydaniu albumu začala vysielať na YouTube naživo. Tento live-stream nazvala Katy Perry Live: Witness World Wide a pokračoval až do 12. júna, kedy odohrala aj živý koncert. Toto vysielanie dosiahlo 49 miliónov pozretí zo 190 krajín sveta. Jej nadchádzajúce turné, Witness: The Tour, začne v septembri 2017 a bude pokračovať až do augusta 2018. 15. júna Calvin Harris vydal pieseň s názvom „Feels", na ktorom spolupracovala Katy, Big Sean a Pharrell Williams.

Popri nahrávaniu hudby sa Katy objavila vo filme *Zoolander 2*, ktorý mal premiéru vo februári 2016. 27. augusta moderovala MTV Video Music Awards 2017. Perry podpísala kontrakt s televíziou ABC, že bude porotkyňou v súťaži *American Idol* za honorár vo výške 25 miliónov dolárov. Súťaž mala premiéru v marci 2018. Začiatkom roka 2016 začala chodiť s britským hercom Orlandom Bloomom. 14. februára 2019 sa zasnúbili.

### 2019 – súčasnosť: *Smile* a materstvo

Na 61. ročníku udeľovaní cien Grammy vystúpila v rámci pocty Dolly Partonovej spolu s ňou a Kacey Musgravesovou – zaspievali pieseň „Here You Come Again". O štyri dni neskôr vydala skladbu s názvom „365" spolu s DJ Zeddom. V apríli bola Perry zahrnutá do remixu piesne Daddyho Yankee s názvom „Con Calma", v ktorej sa predstavil aj hudobník Snow. 31. mája vydala singel „Never Really Over", 9. augusta „Small Talk" a 16. októbra „Harleys in Hawaii".

Perry na iHeartRadio Music Awards v roku 2019
V júni 2019 sa objavila vo videoklipe piesne „You Need to Calm Down" od Taylor Swift. V júli vyniesol súd v Kalifornii po týždňovom procese rozsudok, podľa ktorého pieseň „Dark Horse" skopírovala pieseň repera Flame z roku 2008 s názvom „Joyful Noise" potom, čo podal žalobu kvôli autorský právam. V nej tvrdil, že Perry bez súhlasu použila rytmus jeho skladby, čo bolo neskôr vyvrátené. Po úvodnom verdikte jej porota nariadila zaplatiť mu 550 000 dolárov. Nasledujúci mesiac ju Josh Kloss, speváčkin kolega z videoklipu k piesni „Teenage Dream", obvinil zo sexuálneho zneužitia. V príspevku na Instagrame Kloss tvrdil, že počas večierku na klzisku mu Perry stiahla tepláky a spodnú bielizeň pred jej kamarátmi. Kloss tiež napísal, že jej manažéri mu zabránili v rozhovore o tomto incidente. Perry poprela jeho tvrdenia.

V marci 2020 po vydaní svojho singla „Never Worn White" vo videoklipe prezradila, že čaká s Orlandom Bloomom svoje prvé dieťa. „Daisies", hlavný singel zo šiesteho albumu, vyšiel 15. mája 2020. Druhý singel „Smile" nasledoval o dva mesiace neskôr. Album s názvom *Smile* vyšiel 28. augusta 2020. Dva dni pred jeho distribúciou porodila dcéru menom Daisy Dove Bloom. Album získal zmiešané recenzie a v USA debutoval na piatom mieste. Katy album ďalej propagovala štyrmi kompilačnými EP: *Camp Katy*, *Empowered*, *Scorpio SZN* a *Cosmic Energy*. Po týchto EP nasledoval v decembri 2020 singel „Not the End of the World". Vo videoklipe si zahrala herečka Zooey Deschanel, ktorá v ňom stvárnila dvojníčku Katy Perry.

20. januára 2021 vystúpila s piesňou „Firework" na koncerte počas inaugurácie Joea Bidena.

Diskografia
-----------

* *Katy Hudson* (2001)
* *One of the Boys* (2008)
* *Teenage Dream* (2010)
* *Prism* (2013)
* *Witness* (2017)
* *Smile* (2020)

Filmografia
-----------

* *Šmolkovia* (2011)
* *Katy Perry: Part of Me* (2012)
* *Šmolkovia 2* (2013)
* *Brand: A Second Coming* (2015)
* *Katy Perry: The Prismatic World Tour* (2015)
* *Katy Perry: Making of the Pepsi Super Bowl Halftime Show* (2015)
* *Jeremy Scott: The People's Designer* (2015)
* *Zoolander 2* (2016)

Turné
-----

* Hello Katy Tour (2009)
* California Dreams Tour (2011 – 2012)
* The Prismatic World Tour (2014 – 2015)
* Witness: The Tour (2017 – 2018)

Referencie
----------

1. 1 2  GRAFF, Gary. Interview: Katy Perry – Hot N Bold. *The Scotsman*, February 21, 2009. Dostupné online [cit. 2009-02-28].
2. ↑  ROBINSON, Lisa. Katy Perry's Grand Tour. *Vanity Fair*, May 3, 2011. Dostupné online [cit. 2014-01-01].
3. ↑  MARTINS, Chris. 7 Questions With David Hudson: His Movement, The Music & Advice From Big Sister Katy Perry. *Spin*, September 4, 2012. Dostupné online [cit. 2014-04-30].
4. ↑  WALLACE, Amy. Katy Perry's GQ Cover Story. *GQ*, January 19, 2014. Dostupné online [cit. 2014-02-06].
5. ↑  GRIGORIADIS, Vanessa. Sex, God & Katy Perry. *Rolling Stone*, August 19, 2010. Dostupné online [cit. 2014-05-20].
6. ↑  MONTGOMERY, James. *Katy Perry Dishes on Her 'Long And Winding Road' From Singing Gospel To Kissing Girls* [online]. MTV News, June 24, 2008, [cit. 2009-02-15]. Dostupné online.
7. ↑   Katy Perry Discusses Evangelical Childhood, Term 'Deviled Eggs' Banned from House. *Billboard*, May 4, 2011. Dostupné online [cit. 2014-02-06].
8. ↑  HOFFMAN, Claire. Katy Conquers All. *Marie Claire*, December 9, 2013. Dostupné online [cit. 2013-12-10].
9. ↑  VENA, Jocelyn. *Katy Perry Responds To Rumors of Parents' Criticism: 'They Love And Support Me'* [online]. MTV News, August 20, 2008, [cit. 2014-04-29]. Dostupné online.
10. ↑  HELDMAN, Breanne L.. *Katy Perry and Russell Brand Engaged in India* [online]. E!, January 6, 2010, [cit. 2010-01-06]. Dostupné online.
11. ↑  BARRETT, Annie. 'American Idol': The Kara vs. Katy Lifetime movie. *Entertainment Weekly*, January 27, 2010. Dostupné online [cit. 2014-04-29].
12. ↑   *Katy Perry Hits Dublin For X Factor Auditions* [online]. MTV News, June 28, 2010, [cit. 2010-06-28]. Dostupné online.
13. ↑   *RIAA Crowns Katy Perry Top Certified Digital Artist Ever* [online]. Recording Industry Association of America, June 26, 2014, [cit. 2014-06-26]. Dostupné online.
14. ↑  GANGULY, Prithwish. Katy affirms Brand loyalty. *The Times of India*, October 26, 2010. Dostupné online [cit. 2010-11-09].
15. ↑   Russell Brand, Katy Perry call it quits. *USA Today*, December 30, 2011. Dostupné online [cit. 2014-08-07].
16. ↑  Mary Ward. Documentary reveals Russell Brand and Katy Perry split caused by singer's rising fame. *The Sydney Morning Herald*, March 16, 2015. Dostupné online [cit. 2015-03-16].
17. ↑  DIEHL, Matt. Katy Perry's 'PRISM': The Billboard Cover Story. *Billboard*, September 27, 2013. Dostupné online [cit. 2013-09-27].
18. ↑   Katy Perry Contemplated Suicide After Divorcing Russell Brand, Says Split Was A 'Dark Time'. *International Business Times*, September 30, 2013. Dostupné online [cit. 2014-08-07].
19. ↑   John Mayer Dedicates Song to Katy Perry During Tour Opener. *Billboard*, July 8, 2013. Dostupné online [cit. 2013-07-11].
20. ↑   Super Bowl XLIX: How Brady, Belichick and Katy Perry's shark ensured the records tumbled. *Guinness World Records*, February 3, 2015. Dostupné online [cit. 2015-11-14].
21. ↑  2015 *Forbes* rankings:

	* GREENBURG, Zack O'Malley. How Katy Perry Became America's Top Pop Export. *Forbes*, June 29, 2015. Dostupné online [cit. 2015-06-30].
	* GREENBURG, Zack O'Malley. The World's Highest-Paid Women In Music 2015. *Forbes*, November 4, 2015. Dostupné online [cit. 2015-11-05].
	* GREENBURG, Zack O'Malley. The World's Highest-Paid Musicians Of 2015. *Forbes*, December 8, 2015. Dostupné online [cit. 2015-12-24].
22. ↑   *Katy Perry taped background vocals for 'Ooh La La'* [online]. July 29, 2013, [cit. 2013-08-08]. Dostupné online.
23. ↑  REED, Ryan. Katy Perry Launches Third Fragrance: Killer Queen. *Rolling Stone*, July 15, 2013. Dostupné online [cit. 2014-09-10].  Archivované 2014-09-11 na Wayback Machine
24. ↑  YI, David. *Katy Perry on loving her body: 'I'm curvy, I'm not sample-size'* [online]. Mashable, May 4, 2016, [cit. 2016-05-08]. Dostupné online.
25. ↑  RYAN, Gavin. *Australian Singles: Katy Perry 'Rise' Has A Go At No 1* [online]. Noise11.com, July 25, 2016, [cit. 2016-07-25]. Dostupné online.
26. ↑  TRUST, Gary. Katy Perry's 'Rise' & Britney Spears' 'Make Me' Debut in Hot 100's Top 20. *Billboard*, July 25, 2016. Dostupné online [cit. 2016-07-25].
27. ↑  CARROLL, Sarah. *Katy Perry Is 'Taking Chances' & 'Not Rushing' Her New Music* [online]. 97.1 AMP Radio, August 18, 2016, [cit. 2016-08-19]. Dostupné online. Archivované 2016-08-19 z originálu.
28. ↑   *Katy Perry Reveals She's 'Experimenting' With New Album, Talks Forthcoming Shoe Collection* [online]. August 18, 2016, [cit. 2016-08-19]. Dostupné online. Archivované 2016-09-20 z originálu.
29. ↑   *Chained to the Rhythm (feat. Skip Marley) – Single* [online]. iTunes Store, [cit. 2017-02-14]. Dostupné online. Archivované 2017-02-14 z originálu.
30. ↑   *Katy Perry Opens 2017 iHeartRadio Music Awards With a Bunch of Kids and a Dancing Hamster* [online]. E!, March 5, 2017, [cit. 2017-03-06]. Dostupné online. Archivované 2017-03-06 z originálu.
31. ↑   *Archívum – Slágerlisták – MAHASZ* [online]. Rádiós Top 40 játszási lista, April 7, 2017, [cit. 2017-04-27]. Dostupné online. Archivované 2017-04-26 z originálu. (Hungarian)
32. ↑  TOM, Lauren. Katy Perry Unveils 'Bon Appetit' Single Art, Release Date & Migos Feature. *Billboard*, 26. apríl 2017. Dostupné online.
33. ↑   *Witness by Katy Perry* [online]. Metacritic, [cit. 2017-06-09]. Dostupné online.
34. ↑  CAULFIELD, Keith. Katy Perry Scores Third No. 1 Album on Billboard 200 Chart With 'Witness'. *Billboard*, June 18, 2017. Dostupné online [cit. 2017-06-18].
35. ↑  STUTZ, Colin. Katy Perry YouTube Live Stream Wraps Monday With Live Concert; James Corden, Sia & More Guests to Pop In. *Billboard*, June 9, 2017. Dostupné online [cit. 2017-06-10].
36. ↑  Sadie Bell. Katy Perry's Witness World Wide Generated Over 49 Million Views. *Billboard*, June 15, 2017. Dostupné online [cit. 2017-06-16].
37. ↑  ROTH, Madeline. *Katy Perry Has Good News And Bad News About Her Witness Tour* [online]. MTV News, August 17, 2017, [cit. 2017-08-18]. Dostupné online.
38. ↑  FINDLAY, Mitch. *Calvin Harris Announces Single With Big Sean, Pharrell, & Katy Perry* [online]. HotNewHipHop, June 14, 2017, [cit. 2017-06-14]. Dostupné online.
39. ↑   *From Amanpour to Zane: All the Celebrity Cameos in 'Zoolander 2' (Spoilers!)* [online]. Yahoo! Movies, [cit. 2016-02-13]. Dostupné online. Archivované 2016-02-23 z originálu.
40. ↑   Ben Stiller, Owen Wilson put 'Zoolander' back in fashion. *USA Today*, February 10, 2016. Dostupné online [cit. 2016-02-13].
41. ↑  ROTH, Madeline. *Katy Perry Is Ready To Be Your 'Moonwoman' As Host Of The 2017 VMAs* [online]. MTV News, July 27, 2017, [cit. 2017-07-27]. Dostupné online.
42. ↑  GELMAN, Vlada. *American Idol Taps Lionel Richie as Third Judge for ABC Revival* [online]. Yahoo! Music, September 29, 2017. Dostupné online.
43. ↑   *Katy Perry and Orlando Bloom get engaged on Valentine's Day* [online]. CBS News, February 15, 2019, [cit. 2019-02-15]. Dostupné online.
44. ↑  WATTS, Cindy. *Dolly Parton honored at Grammys with star-studded tribute from Katy Perry, Miley Cyrus and more* [online]. February 10, 2019. Dostupné online.
45. ↑  BLOOM, Madison. *Zedd and Katy Perry Share New Song and Video '365': Listen* [online]. February 14, 2019. Dostupné online.
46. ↑  FERNANDEZ, Suzette. *Katy Perry Joins Daddy Yankee's 'Con Calma': Listen* [online]. April 19, 2019. Dostupné online.
47. ↑  KNAPP, Toby. *KATY PERRY: Never Really Over... Anthem for US because WE'VE BEEN THERE!* [online]. iHeartRadio, May 31, 2019. Dostupné online.
48. ↑  SMITH, Lindsey. *Katy Perry Announces New Single 'Small Talk' Out This Friday* [online]. iHeartRadio, August 6, 2019. Dostupné online.
49. ↑  ROWLEY, Glenn. *Katy Perry Goes On a Tropical Joyride in 'Harleys in Hawaii' Video: Watch* [online]. October 16, 2019. Dostupné online.
50. ↑  ZEMLER, Emily. *Watch Taylor Swift Reunite With Katy Perry in 'You Need to Calm Down' Video* [online]. June 17, 2019. Dostupné online.
51. ↑  EGGERTSEN, Chris. *Katy Perry Loses 'Dark Horse' Copyright Trial* [online]. July 29, 2019. Dostupné online.
52. ↑  MADDAUS, Gene. *Katy Perry Wins Reversal of 'Dark Horse' Copyright Verdict* [online]. March 17, 2020. Dostupné online.
53. ↑   *Katy Perry among those ordered to pay a total of $2.78M in song copying lawsuit* [online]. Canadian Broadcasting Corporation, August 1, 2019. Dostupné online.
54. ↑  ROBIN, Marci. *Katy Perry Is Being Accused of Sexual Misconduct by "Teenage Dream" Video Model Josh Kloss* [online]. August 14, 2019. Dostupné online.
55. ↑  NICKOLAI, Nick. '*Teenage Dream' Co-Star Accuses Katy Perry of Sexual Misconduct* [online]. August 12, 2019. Dostupné online.
56. ↑  SNAPES, Laura. Katy Perry: 'I've done a lot of falling flat on my face'. *The Guardian*, August 14, 2020. Dostupné online [cit. 2020-08-19].
57. ↑  BARR, Sabrina. Katy Perry pregnant: Singer confirms she is expecting a baby with Orlando Bloom. *The Independent*, March 5, 2020. Dostupné online [cit. 2020-05-07].
58. ↑  SANCHEZ, Omar. *Katy Perry releases new single 'Daisies' and announces album release date* [online]. May 15, 2020. Dostupné online.
59. ↑  GOMEZ, Dessi. Katy Perry's new single encourages listeners to 'Smile'. *Los Angeles Times*, July 10, 2020. Dostupné online [cit. 2020-07-10].
60. ↑  MARTOCCIO, Angie. *Katy Perry Announces New Album Release Date* [online]. May 14, 2020. Dostupné online.
61. ↑  LEE, Janet W.. *Katy Perry Delivers Final Performance Before Giving Birth (Watch)* [online]. July 27, 2020. Dostupné online.
62. ↑   *Katy Perry and Orlando Bloom announce birth of first child Daisy Dove Bloom* [online]. BBC, August 27, 2020. Dostupné online.
63. ↑   *Smile by Katy Perry* [online]. Metacritic. Dostupné online.
64. ↑  Billboard staff. *Five Burning Questions: Katy Perry's 'Smile' Debuts at No. 5 on Billboard 200 Albums Chart* [online]. September 9, 2020. Dostupné online.
65. ↑   '**Camp Katy'** [online]. Apple Music, October 16, 2020. Dostupné online.
66. ↑   '**Empowered'** [online]. Apple Music, November 3, 2020. Dostupné online.
67. ↑   '**Scorpio SZN'** [online]. Apple Music, October 26, 2020. Dostupné online.
68. ↑   '**Cosmic Energy'** [online]. Apple Music, December 18, 2020. Dostupné online.
69. ↑  Rowley, Glenn. *Watch Aliens Abduct Zooey Deschanel Instead Of Katy Perry In 'Not The End Of The World' Video* [online]. December 21, 2020. Dostupné online.
70. ↑  KAUFMAN, Gil. *Katy Perry Drops Surprise 'Cosmic Energy' EP* [online]. December 18, 2020. Dostupné online.
71. ↑   *Zooey Deschanel Plays Katy Perry in Music Video, Culminating a 13-Year-Old Joke* [online]. December 21, 2020. Dostupné online.
72. ↑  BRODSKY, Rachel. 'Katy Perry came and delivered': Singer closes inauguration concert with explosive fireworks display. *The Independent*, January 21, 2021. Dostupné online [cit. 2020-02-27].

Iné projekty
------------

Commons
* Spolupracuj na Commons Commons ponúka multimediálne súbory na tému **Katy Perry**

Zdroj
-----

*Tento článok je čiastočný alebo úplný preklad článku Katy Perry na anglickej Wikipédii.*

Autoritné údaje: * BnF: 157981542
* GND: 13595598X
* ISNI: 000000007371737X
* LCCN: no2005065408
* NK ČR: mzk2009521940
* VIAF: 91213272
* WorldCat: lccn-no2005065408